**Noiembrie**

*Florin T. Roman*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Se leapădă natura

de haina frunzelor,

se-mbracă iar poetul

cu roba muzelor,

se-ascunde dimineaţa

în taina cerbilor,

alunecă iar şesul

în noaptea corbilor,

se risipeşte toamna

prin sate şi-n pustiu,

se prinde promoroaca

pe versuri, şi-i târziu…

se pregăteşte iarna

în norii cerului,

se-ncheagă gheaţa rece

în palma gerului,

ne aminteşte câmpul

de grâu, de flori, de iezi,

se bucură copiii

de primele zăpezi,

se-aşterne încet bruma -

argint pământului,

se duce plutind, viaţa,

în zborul vântului.

9 noiembrie 2010